钦定古今图书集成/理学汇编/学行典/第156卷 > 性理大全二 > 《罗从彦》
## 钦定古今图书集成/理学汇编/学行典/第156卷 > 性理大全二 > 《罗从彦》

延平李氏曰：罗先生少从审律先生、吴国华学，后见
龟山，乃知旧学之差。三日，惊汗浃背，曰：“几枉过了一
生。”于是谨守龟山之学，数年后方心广体胖。　先生
性明而修，行全而洁，充之以广大，体之以仁恕，精深
微妙，多极其至。汉、唐诸儒无近似者。至于不言而饮
人以和，与人并立而使人化，如春风发物，盖亦莫知
其所以然也。凡读圣贤之书，粗有见识者，孰不愿得
授经门下，以质所疑。

朱子曰：龟山先生唱道东南，士之游其门者甚众。然
语其潜思力行，任重诣极，如罗公盖一人而已。　罗
先生严毅清苦，殊可畏。　李先生言罗仲素《春秋说》
不及文定，盖文定才大设张，罗落者大。　杨道夫言：
罗先生教学者静坐中看喜怒哀乐未发，谓之中未
发，作何气象？李先生以为此意不惟于进学有力，兼
亦是养“心之要。而《遗书》有云：‘既思则是已发’。昔常疑
其与前所举有碍，细看亦甚紧要，不可以不考。”黄直
卿曰：“此问亦甚切。但程先生剖析毫厘，体用明白。罗
先生探索本原，洞见道体，二者皆有大功于世。善观
之，则亦并行而不相悖矣。况罗先生于静坐观之，乃
其思虑未萌，虚灵不昧，自有以见其气象，则初无害
于未发。苏季明以‘求’字为问，则求非思虑不可。此伊
川所以力辨其差也。”曰：“公虽是如此分解，罗先生说，
终恐做病。如明道亦说静坐可以为学，谢上蔡亦言
‘多著静，不妨’。此说终是小偏，才偏便做病。道理自有
动时，自有静时。而学者只是‘敬以直内，义以方外’。见
得世闲无处不是道理，虽至”微至小处，一有道理，便
以道理处之，不可专要去静处求。所以伊川谓：“只用
敬，不用静，便说得平”也。是他经历多，故见得恁地正
而不偏。若以世之大段纷扰人观之，若会静得固好，
若讲学，则不可有毫发之偏也。如天雄、附子，冷底人
吃得也好，如要与通天下吃，便不可。

陈氏协曰：先生可谓有德有言之隐君子矣。当徽庙
时，居乡授徒，守道尤笃，而同郡李公侗传其学。厥后
朱子又得李公之传，其道遂彰明于世，学者仰之如
太山北斗者，其端皆自公发之。公没之后，既无子孙
及其遗言，不多见于世。嘉定七年，郡守刘允济始加
搜访，得公所著《遵尧录》八卷，进之于朝，其书四万言，
大要谓：“艺祖开基，列圣继统，若舜、禹遵尧而不变，至
元丰改制，皆自王安石作俑，创为功利之图，浸兆边
裔之侮。是其畎亩不忘君之心，岂若沮、溺辈索隐行
怪之比邪！”

周氏坦曰：“先生不求闻达于世，胸次抱负，不少概见，
独得其大者，所谓道德学问之渊源，上承伊洛之正派，下开中兴以后诸儒之授受，昭然不可泯也。”公受
学龟山之门，其潜思力行，任重诣极，同门皆推敬之，
义理之学，正郁于时，一线之绪，赖是得以仅存。观其
在罗浮山静坐三年，所以穷天地万物之理，切实若
此。著《遵尧录》一篇，述皇朝相传宏规懿范，及名臣硕
辅论建谟画，下及元丰功利之人，纷更宪度，贻患国
家。撮要提纲，无非理乱安危之大者。公之学，其明体
适用，略可推矣。